Ул һөйләгәндә башҡалар һүҙ ҡушмай, баштарын түбән һалып тыңлап ултыралар ине. Һүҙе ғәйәт асыҡ үә һалмаҡ булып, һүҙҙәрҙе һанап барыу мөмкин була ине. Кешеләр менән аралашыуы ғәйәт гүзәл, кешене ялыҡтырмай, өркөтмәй, үҙенә йәлеп ҡыла ине. Кешенең һүҙен бүлмәй, ултырҙашы үҙе тороп китмәйсә, тормай, күрешкән кеше ҡулын алмай тороп, ҡулын алмай ине. Юҡ-бар һүҙ һөйләмәй, маҡтанмай, ғәйбәт һөйләмәй, һис нәрҫәне яманламай, көлкө нәрҫәләрҙән көлә, фәҡәт ҡысҡырып көлмәй ине. Донъя һүҙе сыҡҡанда халыҡ менән донъя һүҙе һөйләй, ахирәт һүҙе сыҡҡанда ахирәт һүҙе һөйләй ине. Биргән бүләкте аҙ булһа ла, кире ҡайтармайса, ала ине. Сәхәбәләр менән гел аралаша, уйын-көлкө һөйләй, уларҙың балаларын уйната, итәгенә алып ултырта, һөйә ине. Ауырыуҙарҙың хәлен белергә бара, үҙенә яҡын торған кешеләр булһа, икенсе милләттән булһа ла, кереп уның хәлдәрен белеп сыға ине. Мәҙинәлә үҙенә яҡын торған бер йәһүди егетенең хәлен белергә кереүе Бохари хәҙисендә әйтелмештер.